《送吕宪帅维扬》
宋代·喻良能

读我宋实录，元丰治明昌。
五年九月中，上特开天章。
从容谓辅臣，边民疲可伤。
吕独为腾言，他人终未尝。
已乃命正献，由定帅维扬。
学士加大称，庸以示宠光。
移镇未去久，趣归总台纲。
尔来九十年，谁其踵遗芳。
我公嫡孙行，祖烈蔚载扬。
持节古闽粤，摄事今福唐。
仁风杂和气，盎盎如春阳。
甿谣玉律响，圜扉春草长。
英声飞九重，御屏书益详。
广陵大都会，经理须才良。
拥麾往镇之，非公廪谁当。
延阁升宝书，恩纶湛洋洋。
左符分淮海，西顾宽岩廊。
想见入境初，快睹争星凰。
折冲向樽俎，宣威谢金汤。
行看有锋召，衮衣侍虞皇。
贱子一何幸，窃庇逾两霜。
误蒙剡荐牍，名彻凝旒傍。
受恩未知报，肝胆徒激昂。
唯祈转洪钧，复立弟子行。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。